Уи мурадыщIэхэр къохъулIэну, фIыуэ тлъагъу газет!
СызэрыцIыкIурэ сщIэжыращи, адыгэбзэкIэ ди республикэм къыщыдэкI газет закъуэр сыкъызыхэкIа унагъуэм щIэсхэм фIыуэ долъагъу, сыт щыгъуи ди щIэщыгъуэу доджэ, и къыдэкIыгъуэхэми дапщэщи дыпоплъэ. Газетым сыт щыгъуи идогъуатэ ди щIыналъэм, къэрал иным, хамэ щIыпIэ-хэм къыщыхъу Iуэхугъуэхэм ятеухуа хъыбархэр.
«Адыгэ псалъэм» и къыдэкIыгъуэхэр мащIэ зэрыхъуам дрипIейтеями, мы илъэсым абыхэм электрон номерхэр гъусэ зэрахуэхъужам дыщогуфIыкI. КъызэрытщыхъумкIэ, Интернетым дихьэх ди щIалэгъуалэми ар нэхъ къащтэ. Апхуэдэу щIыжысIэм щхьэусыгъуэ иIэщ. Сэ адыгэбзэмрэ литературэм- рэ илъэс куэд лъандэрэ щызогъэдж Iуащхьэма- хуэ щIыналъэм хыхьэ Тырныауз къалэм дэт школ №3-м. ЕгъэджакIуэ псори дызэгурыIуэу, пщIэ зэхуэтщIу, зы унагъуэм хуэдэу дызэхэтщ, щIэблэр фIым зэрыхуэдгъэсэным дыхущIэкъуу. Адыгэбзэр езыгъэджхэм ящыщ куэдым зэрахабзэщи, ди дерсхэм куэдрэ къыщыдогъэсэбэп «Адыгэ псалъэр». Япэм газетыр сэ яхуэсхьу е езы сабийхэм къахьу щытамэ, иджы ныбжьыщIэхэм абы и къыдэкIыгъуэ- хэр тыншу къыщагъуэт Интернетым, тхылъымпIэм тету къыдэкIми электрон номерхэми щыгъуазэ зыхуэтщIыфу.
Ди анэбзэм, ди щэнхабзэм гулъытэ хэха зэрыхуэтщIыжыным дыхущIокъури, адыгэбзэр езыгъэджхэм апхуэдэу сэбэпышхуэ къытхуохъу «Адыгэ псалъэ» газетыр. Ар лэжьыгъэм дапщэщи къыщыдогъэсэбэп, напэкIуэцI хэхахэм ит тхыгъэхэм ящыщ куэд дерсхэм щызэпкърыдох, дащытопсэлъыхь. Абыхэм ди щIэблэм я дуней еплъыкIэр яузэщI, гупсысэр нэхъ куу ящI.
Адыгэбзэм и пщIэр щыинщ ди бгырыс щIына-лъэм. Гу зэрылъыстащи, ди газетым яфIэгъэщIэгъуэну йоджэ къалэм дэс нэхъыжьыфIхэри ныбжьыщIэхэри, хьэлэмэт куэди ирагъуатэ. А нэхъыжьыфIхэм я щапхъэм сытету, сэри фIыуэ слъэгъуащ ди анэдэлъхубзэри, абы епхауэ къыхэсхащ си IэщIагъэри.
Ди лъэпкъым ифI зезыхуэ, и зыужьыныгъэм хуэлажьэ «Адыгэ псалъэр» адэкIи ефIэкIуэну си гуапэщ. ЯIэрырехьэ ди лъэпкъ газетыр адыгэ унагъуэ псоми. ИлъэсыщIэм хувиIэ мурадыщIэхэр къывэхъулIэну сынывохъуэхъу редакцэм и пашэ нэхъыжьыфIми абы и лэжьакIуэхэми. Псоми угъурлы тхурехъу къэкIуэну гъэр.
ЖЭМЫХЪУЭ Раисэ, егъэджакIуэ.
Iуащхьэмахуэ щIыналъэ
